b'\n_START_ARTICLE_\nAlvareze h\xc3\xbcpotees\n_START_PARAGRAPH_\nAlvareze h\xc3\xbcpotees v\xc3\xa4idab, et dinosauruste ja paljude teiste liikide massilise v\xc3\xa4ljasuremise Kriidi ajastu l\xc3\xb5pul p\xc3\xb5hjustas kokkup\xc3\xb5rge suure meteoroidiga. H\xc3\xbcpotees on oma nime saanud Luis ja Walter Alvareze j\xc3\xa4rgi, kes esitasid esimestena selle v\xc3\xa4ite 1980. aastal.\n_START_SECTION_\nEellugu\n_START_PARAGRAPH_\n1970. aastate teisel poolel uuris geoloog Walter Alvarez Itaalias kivimeid, mille geoloogiline vanus oli umbes 66 miljonit aastat. Oli teada, et just sellel ajal (Kriidi ajastu l\xc3\xb5pus) surid v\xc3\xa4lja dinosaurused. 1977. aastal leidis ta Gubbio linna l\xc3\xa4histelt Kriidi-Paleogeeni piirilt \xc3\xb5hukese savikihi, millest allpool olevates kihtides leidus dinosauruste fossiile, \xc3\xbclevalpool aga mitte. Alvareze ette kerkis k\xc3\xbcsimus \xe2\x80\x93 kui kiiresti need olevused Maa pealt \xc3\xa4ra kadusid? Ta leidis, et vastus peitub selles \xc3\xb5hukeses savikihis ning arvas, et selle kihi keemilise koostise anal\xc3\xbc\xc3\xbcs v\xc3\xb5imaldab m\xc3\xa4\xc3\xa4rata kihi moodustumise kiiruse._NEWLINE_Selle k\xc3\xbcsimusega p\xc3\xb6\xc3\xb6rdus ta oma isa Luis Alvareze poole, kes samuti t\xc3\xb6\xc3\xb6tas Berkeleys. Vajalikud uuringud tehti Lawrence\'i Berkeley kiirguslaboris. Tulemus \xc3\xbcllatas neid m\xc3\xb5lemaid. Uuritava savikihi iriidiumisisaldus oli k\xc3\xbcmneid kordi k\xc3\xb5rgem kui tavalistes maakoore kivimites. Maakoores on iriidium k\xc3\xbcllaltki haruldane, k\xc3\xbcll aga leidub seda rohkelt komeetides ja asteroidides. Sai arusaadavaks, et meteoroidid ei lange Maa peale alalise sagedusega. Aeg-ajalt langevad Maale suuremad taevakehad. Alvarezed leidsid, et 66 miljonit aastat tagasi tabas Maad Kriidi-Paleogeeni vahetusel iriidiumi sisaldav meteoroid, mis p\xc3\xb5hjustas Kriidi ajastu l\xc3\xb5pul toimunud suure v\xc3\xa4ljasuremise. H\xc3\xa4vis suur osa maa- ja meretaimestikust ning neist toituvad organismid.\n_START_SECTION_\nArtikkel Science\'is (1980)\n_START_PARAGRAPH_\n1980. aastal ilmus Luis Alvaraze ja Walter Alvareze ning kahe Lawrence\'i Berkeley labori tuumakeemiku Frank Asaro ja Helen V. Michaeli \xc3\xbchisartikkel Science\'is "Extraterrestrial Cause for the Cretaceous-Tertiary Extinction: Experiment and Theory", milles nad esitasid oma uurimuste tulemused ja andsid teoreetilise t\xc3\xb5lgenduse neile._NEWLINE_Luis Alvarez ja tema kolleegid esitasid ka v\xc3\xa4ljasuremise v\xc3\xb5imaliku mehhanismi. Suure meteoroidi langemine tekitas plahvatuse, mille tulemusena \xc3\xb5hku kerkinud tolmu- ja suitsupilved varjutasid taeva niiv\xc3\xb5rd pikaks ajaks, et suur osa taimestikust h\xc3\xa4vis. See aga p\xc3\xb5hjustas teiste elusorganismide hukkumise.'